Source: https://www.kokava.sk/rokovaci-poriadok-oz.phtml?id3=74510
Timestamp: 2019-07-22 01:19:43+00:00
Document Index: 13768090

Matched Legal Cases: ['§ 12', '§ 11', 'čl. 7', '§ 13', '§ 26', '§ 4', '§ 6', 'čl. 7', 'čl. 8', 'čl. 4', 'čl. 7', '§ 20']

Obecné zastupiteľstvo > Rokovací poriadok OZ
Rokovací poriadok Obecného zastupiteľstva v Kokave nad Rimavicou
Obecné zastupiteľstvo v Kokave nad Rimavicou na základe § 12 ods. 7 a § 11, odst. 4, písm. k) zákona SNR č. 369/1990 Zb. o obecnom zriadení v znení neskorších predpisov, Štatútu a Organizačného poriadku Obce Kokava nad Rimavicou a čl. 7 ods. 5 písm. a/, b/ ústavného zákona č. 357/2004 Z.z. o ochrane verejného záujmu pri výkone funkcií verejných funkcionárov, v y d á v a tento
r o k o v a c í p o r i a d o k
Obecného zastupiteľstva v KOKAVE NAD RIMAVICOU:
Rokovací poriadok obecného zastupiteľstva upravuje pravidlá, podmienky, spôsob prípravy a priebehu rokovania obecného zastupiteľstva, jeho uznášania a prijímania uznesení, všeobecne záväzných nariadení a ďalších rozhodnutí, spôsob kontroly ich plnenia a zabezpečovania úloh obecnej samosprávy.
Obecné zastupiteľstvo vo svojej rozhodovacej činnosti vychádza zo zákona SNR č. 369/1990 Zb. o obecnom zriadení v znení zmien a doplnkov a z ostatných zákonov právne regulujúcich dôležité spoločenské vzťahy v územnej samospráve.
O otázkach, ktoré neupravuje tento rokovací poriadok, ako aj o ďalších zásadách rokovania a svojich vnútorných veciach rozhoduje obecné zastupiteľstvo podľa zákona SNR č. 369/1990 Zb. o obecnom zriadení, resp. podľa rozhodnutia na zasadnutí obecného zastupiteľstva tak, že dáva o nich hlasovať.
Obecnému zastupiteľstvu patria funkcie spojené s výkonom vyhradenej pôsobnosti a právomoci podľa zákona SNR č. 369/1990 Zb. o obecnom zriadení v platnom znení a podľa Štatútu Obce Kokava nad Rimavicou.
Obecné zastupiteľstvo si môže vyhradiť rozhodovanie aj o ďalších otázkach, ktoré nepatria do jeho výhradnej pôsobnosti. Nesmie však pri tom zasiahnúť do výhradnej právomoci starostu obce (§ 13 zákona č. 369/1990 Zb. o obecnom zriadení v znení neskorších predpisov).
Č a s ť I.
Prvé zasadnutie obecného zastupiteľstva
Prvé zasadnutie obecného zastupiteľstva po voľbách zvolá doterajší starosta tak, aby sa uskutočnilo najneskôr do 30 dní od vykonania volieb. Na zasadnutie pozve doterajších a novozvolených poslancov obecného zastupiteľstva a novozvoleného starostu obce.
Prvé zasadnutie otvorí a vedie až do zloženia sľubu nového starostu doterajší starosta resp. zástupca starostu, alebo iný ním poverený poslanec obecného zastupiteľstva. Po zložení sľubu starostu preberá vedenie zasadnutia nový starosta .
Po schválení programu informuje predseda resp. poverený člen miestnej volebnej komisie zasadnutie obecného zastupiteľstva o výsledkoch volieb poslancov obecného zastupiteľstva a starostu obce.
Potom zloží starosta obce sľub do rúk predsedajúceho, podpíše znenie sľubu a po prevzatí vedenia zasadnutia zložia do jeho rúk sľub poslanci obecného zastupiteľstva v súlade s § 26 zákona SNR č. 369/1990 Zb. o obecnom zriadení v znení zmien a doplnkov.
Starosta obce predloží
návrh na zriadenie orgánov obecného zastupiteľstva a návrh predsedov komisií.
Poslanci môžu dávať pozmeňovacie a doplňovacie návrhy.
Voľby prebiehajú podľa rozhodnutia poslancov verejným alebo tajným hlasovaním, pričom zvolení sú tí kandidáti, ktorí získajú najvyšší počet hlasov.
Pre prvé zasadnutie sa primerane použijú ustanovenia tohto rokovacieho poriadku.
Starosta obce do 60 dní odo dňa zloženia sľubu, poverí zastupovaním starostu obce – zástupcu starostu obce, ktorým môže byť len poslanec obecného zastupiteľstva.
Starosta môže zástupcu kedykoľvek odvolať a poveriť zastupovaním ďalšieho poslanca do 60 dní odo dňa odvolania zástupcu starostu obce.
Rozsah zastupovania starostu zástupcom starostu určí starosta v písomnom poverení.
Ak starosta v uvedenej lehote nepoverí zastupovaním zástupcu starostu, tohto zvolí obecné zastupiteľstvo.
Ak je v obci zriadená obecná rada, zástupca starostu je jej členom.
Prípravu rokovania obecného zastupiteľstva organizuje starosta v súčinnosti s poslancami a ďalšími orgánmi zriadenými obecným zastupiteľstvom.
Prípravu zasadnutia obecného zastupiteľstva začína starosta, podľa plánu najmenej 10 dní pred vymedzeným termínom a starosta určí:
- miesto, čas a program rokovania,
- spôsob prípravy materiálov a zodpovednosť za ich vypracovanie, príp. vyžiadanie stanoviska, alebo odbornej expertízy od príslušného orgánu.
Materiály určené na rokovanie obecného zastupiteľstva sa vypracúvajú vecne a časovo tak, aby umožnili prijať podľa povahy veci uznesenie obecného zastupiteľstva, resp. nariadenie obce.
- názov materiálu
- návrh na uznesenie
- dôvodovú správu
- v prípade potreby stanovisko príslušnej komisie
- meno spracovateľa a predkladateľa materiálu
Ak je na programe rokovania prejednanie nariadenia obce, predloží sa jeho úplné znenie s dôvodovou správou, v ktorej sa uvedie krátke zhodnotenie doterajšieho právneho stavu, dôvod navrhovanej zmeny, hlavné rozdiely oproti doterajšiemu právnemu stavu, vrátane osobitne zdôvodnených podmienok účinnosti a dopady na obec a jej obyvateľov.
Spracovateľ materiálu zodpovedá za to, že jeho obsah, vrátane návrhu na uznesenie a znenie nariadenia obce je v súlade s Ústavou SR, zákonmi, medzinárodnými zmluvami a všeobecne záväznými právnymi predpismi.
Komisie ako poradné, iniciatívne a kontrolné orgány sa podieľajú na príprave materiálov v súlade s kompetenciami vymedzenými obecným zastupiteľstvom. Starosta stanoví, v ktorých prípadoch je spracovanie materiálu podmienené stanoviskom, resp. vyjadrením príslušnej komisie.
Materiály resp. odborné podklady a iné písomnosti na rokovanie obecného zastupiteľstva zabezpečuje obecný úrad a predkladá ich na rade na zaujatie stanoviska. Starosta na návrh úradu stanoví organizačné a technické podmienky predkladania materiálov /lehoty, rozsah a pod./.
Program rokovania sa oznamuje a zverejňuje aspoň 3 dni pred zasadnutím obecného zastupiteľstva, alebo 24 hodín pred jeho konaním, ak ide o mimoriadne zasadnutie.
Návrh bodov programu a ich poradie predkladá starosta, ktorý vychádza z potrieb obce, prijatých uznesení, návrhov poslancov, ostatných orgánov obecného zastupiteľstva, obyvateľov obce, ktoré musia byť doručené na obecný úrad najneskôr 10 dní pred plánovaným rokovaním obecného zastupiteľstva.
Obecné zastupiteľstvo schvaľuje návrh programu zasadnutia a jeho zmenu na začiatku zasadnutia. Ak starosta odmietne dať hlasovať o návrhu programu zasadnutia alebo o jeho zmene, stráca právo viesť zasadnutie, ktoré ďalej vedie zástupca starostu. Ak nie je zástupca prítomný, zasadnutie vedie iný poslanec poverený obecným zastupiteľstvom.
Úvodnými bodmi rokovania obecného zastupiteľstva je otvorenie, kontrola uznesení a odpovede na dopyty poslancov z predchádzajúceho rokovania, ak neboli zodpovedané písomne.
Návrh ostatných bodov programu a ich poradia predkladá starosta na základe vlastných návrhov, doporučení a návrhov jednotlivých komisií a jednotlivých poslancov.Tieto návrhy musia byť doručené na obecný úrad najneskôr do 10 dní pred plánovaným zasadnutím obecného zastupiteľstva.
V prípade neskoršieho doručenia môžu byť navrhnuté body prejednané na najbližšom ďalšom zasadnutí alebo len v rámci diskusie, príp. môžu byť dodatočne zaradené do programu samostatne pri schvaľovaní programu. Súčasne s návrhom bodu programu musia byť doručené aj prípadné písomné materiály, o ktorých sa bude v prípade jeho zaradenia rokovať.
Uznesením obecného zastupiteľstva je možné jeho rokovanie prerušiť. Takéto uznesenie musí obsahovať ustanovenie o tom, kedy a kde bude toto rokovanie pokračovať.
Poslednými bodmi programu sú v poradí:
Diskusia je bodom rokovania obecného zastupiteľstva, v ktorom sa môžu hlásiť o slovo i obyvatelia obce. Podstatné a vecné príspevky budú písomne zaznamenané .
Po vyčerpaní programu rokovania obecného zastupiteľstva starosta zasadnutie ukončí.
Rokovanie obecného zastupiteľstva sa uskutočňuje ako riadne, alebo mimoriadne.
Riadne rokovanie obecného zastupiteľstva sa uskutočňuje podľa potreby, najmenej však raz za 3 mesiace, spravidla v súlade s plánom práce zastupiteľstva.
Mimoriadne rokovanie môže byť zvolané na prerokovanie závažných úloh, alebo ak o to požiada aspoň 1/3 poslancov, zasadnutie sa vtedy uskutoční najneskôr do 15 dní odo dňa doručenia žiadosti na jeho konanie, a pri slávnostných príležitostiach.
Zasadnutia obecného zastupiteľstva zvoláva a vedie starosta ak zákon o obecnom zriadení neustanovuje inak.
Zasadnutia obecného zastupiteľstva sú zásadne verejné. Okrem poslancov a obyvateľov obce, ktorí sú členmi komisií sa na zasadnutia obecného zastupiteľstva môžu pozvať ďalšie osoby: zástupcovia vlády SR, poslanci NR SR, zástupcovia okresných úradov a ďalších štátnych úradov, ako aj vedúci rozpočtových a príspevkových organizácií a iných právnických osôb zriadených obcou alebo pôsobiacich v obci. Okruh osobitne pozvaných na rokovanie obecného zastupiteľstva určí starosta.
V prípade prerokúvania vecí, ktoré majú byť predmetom utajovania v štátnom záujme, sa môže obecné zastupiteľstvo uzniesť na návrh starostu, že zasadnutie, alebo jeho časť je neverejná.
O návrhu sa rozhoduje bez diskusie.
V rokovacej sále poslanci OZ zaujímajú miesta podľa určeného zasadacieho poriadku.
Obecné zastupiteľstvo rokuje vždy v zbore. Rokovanie vedie starosta, v jeho neprítomnosti zástupca starostu, resp. poverený poslanec.
Starosta otvorí rokovanie v určenú hodinu, najneskôr však v čase, keď je podľa prezentácie prítomná nadpolovičná väčšina všetkých poslancov. Neúčasť na rokovaní obecného zastupiteľstva sa ospravedlňuje vopred starostovi, resp. zástupcovi, alebo prostredníctvom iného poslanca. Dôvod neúčasti sa vyznačí v prezenčnej listine.
V prípade, že sa nezíde dostatočný počet poslancov do pol hodiny po čase určenom na začiatok rokovania obecného zastupiteľstva, alebo ak klesne počet poslancov počas rokovania pod nadpolovičnú väčšinu /pri schvaľovaní uznesení/, resp. 3/5 väčšinu /pri schvaľovaní všeobecne záväzného nariadenia obce/, zvolá starosta do 14 dní nové zasadnutie na prerokovanie celého, prípadne zostávajúceho programu.
V úvode rokovania starosta oznámi počet prítomných poslancov a mená poslancov, ktorí požiadali o ospravedlnenie svojej účasti na zasadnutí, ďalej oznámi, či je obecné zastupiteľstvo uznášaniaschopné, predloží na schválenie program rokovania, v prípade potreby návrh na voľbu návrhovej a mandátovej /v prípade volieb členov orgánov obce/ komisie, určí zapisovateľa a overovateľov zápisnice.
Starosta vedie rokovanie v súlade so schváleným programom.
Pokiaľ je k prerokúvanej problematike potrebné predložiť stanovisko a ak obecné zastupiteľstvo zriadilo poradné orgány / komisie /, vypočuje vždy ich stanovisko pred prijatím rozhodnutia vo veci, pre ktorú sa poradný orgán zriadil. Odborné stanovisko vo veciach patriacich obecnému úradu, vyžiada starosta obce.
Správy, návrhy a ostatné veci, ktoré sú zaradené do programu rokovania, uvedie spravidla starosta, alebo iný poverený poslanec, resp. príslušný predseda komisie obecného zastupiteľstva /ak ide o jej správy, alebo návrhy/, alebo príslušný zodpovedný vedúci pracovník organizácie, hlavný kontrolór, atď.
Po predložení správy, resp. návrhu predsedajúci otvorí rozpravu k prerokovanému materiálu, do ktorej sa prihlasujú len poslanci zdvihnutím ruky.
Poslanec môže v rozprave k prerokovanému materiálu vystúpiť, alebo podať k prerokovávanej veci pozmeňujúce príp. doplňujúce návrhy iba raz. V prípade, že chce poslanec vystúpiť druhýkrát o jeho vystúpení rozhodnú poslanci hlasovaním.
Poslanec sa môže prihlásiť o slovo s faktickou poznámkou, ktorou reaguje na prechádzajúce vystúpenie poslanca v rozprave. Slovo udeľuje predsedajúci v poradí, v akom sa poslanci prihlásili. Faktická poznámka môže trvať max. 1 minútu.
Poslanec môže svoj pozmeňujúci, alebo doplňujúci návrh vziať späť dovtedy, kým obecné zastupiteľstvo nepristúpi k hlasovaniu o ňom.
Starosta, resp. predsedajúci udeľuje slovo poslancom v takom poradí, v akom sa prihlásili. Ak starosta, resp. predsedajúci neudelí slovo poslancovi, stráca právo viesť zasadnutie obecného zastupiteľstva, ktoré ďalej vedie zástupca starostu. Ak zástupca starostu nie je prítomný, alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom.
Ak na rokovaní požiada o slovo poslanec NR SR, poslanec Európskeho parlamentu zástupca vlády alebo iného štátneho orgánu, predsedajúci mu slovo udelí.
Pred prijatím rozhodnutia vo veci môže obecné zastupiteľstvo požiadať o odborné stanovisko prednostu obecného úradu, hlavného kontrolóra obce, alebo komisie zastupiteľstva.
Ak požiada o slovo hlavný kontrolór obce alebo prednosta obecného úradu, ktorí sa zúčastňujú zasadnutia obecného zastupiteľstva s hlasom poradným, predsedajúci im udelí slovo.
Ak v rozprave vystúpili všetci prihlásení, predsedajúci rozpravu ukončí. Návrh na ukončenie rozpravy môže dať aj poslanec obecného zastupiteľstva.
O tomto návrhu sa hlasuje bez rozpravy.
Ak predloží starosta obecnému zastupiteľstvu na prerokovanie uznesenie, ktorého výkon pozastavil z dôvodu, že je pre obec zjavne nevýhodné, alebo sa domnieva, že odporuje zákonu tým že ho v lehote do 10 dní odo dňa schválenia nepodpísal, môže toto svoje uznesenie potvrdiť obecné zastupiteľstvo 3/5 - /trojpätinovou/ väčšinou hlasov všetkých poslancov do dvoch mesiacov od jeho schválenia. Ak v uvedenej lehote nebolo potvrdené, stráca platnosť.
Prítomným občanom sa môže slovo udeliť až v bode „Diskusia“.
Do diskusie sa hlásia poslanci a ostatní účastníci zasadnutia písomne, alebo zdvihnutím ruky, starosta udeľuje slovo najprv poslancom v poradí v akom sa do diskusie prihlásili a po nich ostatným účastníkom rokovania.
Účastníci sa môžu hlásiť o slovo do diskusie do doby, kým poslanci nerozhodli o ukončení diskusie. Obecné zastupiteľstvo sa môže uzniesť, že prihlásený do diskusie nemôže hovoriť v tej istej veci len jedenkrát, prípadne limitovať dĺžku vystúpenia maximálne na 10 minút.
V prípade, že diskutujúci nehovorí k veci, môže mu predsedajúci odňať slovo s tým, že na jeho požiadanie dá o tomto rozhodnutí hlasovať poslancom.
Účastníci nesmú počas rokovanie obecného zastupiteľstva rušiť starostu, ani iného rečníka pri jeho prejave, ak mu bolo udelené slovo. Ak účastníci rušia rečníka pri jeho prejave, je predsedajúci povinný zabezpečiť poriadok.
Každý poslanec obecného zastupiteľstva má právo prerušiť diskutujúceho faktickou poznámkou. Faktická poznámka musí vždy korešpondovať s témou diskusného príspevku. Faktická poznámka nesmie presiahnuť dĺžku 1 minúty. V prípade, že faktická poznámka presiahne zhora uvedený limit, predsedajúci odoberie hovoriacemu slovo. Počet faktických poznámok je obmedzený na počet 2.
Diskusia sa spravidla končí vtedy, keď vystúpili všetci prihlásení. Návrh na ukončenie diskusie môže podať každý poslanec obecného zastupiteľstva, o tomto návrhu sa hlasuje bez diskusie a mimo poradia.
Na slávnostnom zasadnutí obecného zastupiteľstva a pri štátoprávnych aktoch /napr. uzavieranie manželstva, na slávnostných zhromaždeniach pri príležitosti rokovaní s významnými osobnosťami, ktoré navštívia mesto a pod./ starosta používa insígnie.
Pri týchto aktoch môže v zastúpení starostu používať insígnie zástupca starostu alebo poverený poslanec.
Č a s ť II.
Návrhy uznesení obecného zastupiteľstva sa pripravujú súčasne s predkladanými materiálmi.
Za ich včasnú prípravu zodpovedá predkladateľ materiálu a poslancom sa poskytnú spolu s návrhom materiálov pred rokovaním.
Konečný návrh na uznesenie predkladá obecnému zastupiteľstvu návrhová komisia, ak je zvolená, alebo poverený pracovník obce a je upravený podľa priebehu rokovania.
Uznesenia obecného zastupiteľstva sa formulujú stručne s menovitým určením nositeľov úloh z nich vyplývajúcich a s termínmi pre ich splnenie.
Uznesením obecného zastupiteľstva sa ukladajú úlohy spravidla komisiám, poslancom obecného zastupiteľstva, hlavnému kontrolórovi, prednostovi obecného úradu a vedúcim rozpočtových a príspevkových organizácií obce.
Návrhy na uznesenie obecného zastupiteľstva predkladá predsedajúci, príp. navrhovateľ, alebo návrhová komisia, ak je zvolená.
Pokiaľ povaha uznesenia alebo iné skutočnosti vyžadujú, aby obecné zastupiteľstvo osobitne hlasovalo o jednotlivých bodoch navrhovaného uznesenia, poradie určí starosta resp. predsedajúci.
V prípade, že predložený návrh uznesenia je v dvoch variantoch alebo viacerých alternatívach, hlasuje obecné zastupiteľstvo najprv o návrhu odporúčanom navrhovateľom, resp. návrhovou komisiou. Schválením jedného variantu alebo alternatívy sa ostatné považujú za neprijaté.
O doplňujúcich a pozmeňujúcich návrhoch poslancov k uzneseniu sa hlasuje v poradí, v akom boli predložené.
Keď obecné zastupiteľstvo neprijme navrhované uznesenie alebo žiadnu z navrhovaných alternatív, starosta resp. predsedajúci navrhne ďalší postup, ktorý predloží obecnému zastupiteľstvu na schválenie.
Hlasuje sa verejne - spravidla zdvihnutím ruky. Uznesenie je prijaté, ak zaň hlasuje nadpolovičná väčšina prítomných poslancov. Obecné zastupiteľstvo môže rozhodnúť, že v určitej záležitosti sa bude rozhodovať tajným hlasovaním.
Pre prijatie všeobecne záväzného nariadenia sa vyžaduje 3/5 väčšina prítomných poslancov. V ostatných prípadoch postačuje nadpolovičná väčšina prítomných poslancov.
Uznesenie obecného zastupiteľstva podpisuje starosta a určení overovatelia do 10 dní odo dňa schválenia uznesenia.
Uznesenie obecného zastupiteľstva sa zverejní spôsobom v mieste obvyklým /na úradnej tabuli, na internetovej stránke obce /.
Na plnenie úloh samosprávy obce alebo ak to ustanovil zákon, vydáva obec všeobecne záväzné nariadenia /najmä § 4 ods. 3 zák. č. 369/1990 Zb. o obecnom zriadení v znení zmien a doplnkov/. Nariadenie obce nemôže odporovať Ústave SR, zákonom, Štatútu obce a Organizačnému poriadku Obce Kokava nad Rimavicou.
Na prijímanie nariadení sa vzťahuje § 6 zákona SNR č. 369/1990 Zb. o obecnom zriadení v znení zmien a doplnkov.
Návrh nariadenia, o ktorom má rokovať obecné zastupiteľstvo, zverejní navrhovateľ jeho vyvesením na úradnej tabuli v obci a to v lehote najmenej 15 dní pre rokovaním obecného zastupiteľstva.
Návrh nariadenia sa zverejní v rovnakej lehote aj na internetovej stránke obce.
Dňom vyvesenia návrhu nariadenia začína plynúť najmenej desaťdňová lehota, počas, ktorej môžu fyzické a právnické osoby uplatniť pripomienky k návrhu nariadenia buď v písomnej forme, elektronicky alebo ústne do zápisnice na obecnom úrade. Pripomienkou možno v stanovenej lehote navrhnúť nový text alebo doporučiť úpravu textu a to doplnenie, zmenu, vypustenie alebo spresnenie textu. Z pripomienky musí byť zrejmé, kto ju predkladá. Na ostatné podnety nemusí predkladateľ prihliadať, najmä vtedy, keď nie sú zdôvodnené.
Vyhodnotenie pripomienok uskutoční predkladateľ návrhu nariadenia po prerokovaní v príslušnej komisii zriadenej obecným zastupiteľstvom na tento účel.
Vyhodnotenie pripomienok predloží predkladateľ návrhu nariadenia poslancom v písomnej forme najneskôr tri dni pred rokovaním obecného zastupiteľstva o návrhu nariadenia.
Vyvesenie nariadenia po jeho schválení na úradnej tabuli v obci na dobu najmenej 15 dní je podmienkou jeho platnosti, okrem toho sa nariadenie zverejní aj spôsobom v obci obvyklým. Účinnosť nadobúda 15 dňom od vyvesenia, ak nie je určený neskorší začiatok účinnosti. V prípade živelnej pohromy alebo ohrozenia možno určiť skorší začiatok účinnosti.
Starosta prostredníctvom poverených pracovníkov obce rozpracúva, zabezpečuje a kontroluje plnenie úloh vyplývajúcich z uznesení obecného zastupiteľstva.
Kontrolu plnenia uznesení obecného zastupiteľstva vykonáva hlavný kontrolór obce a na rokovanie obecného zastupiteľstva predkladá o plnení uznesení správu.
Obecný úrad vytvára podmienky pre realizáciu úloh stanovených uzneseniami obecného zastupiteľstva a vykonáva všeobecne záväzné nariadenia obce.
Č a s ť III.
Dopyty poslancov - interpelácia
Poslanci majú právo na zasadaní obecného zastupiteľstva klásť otázky starostovi, zástupcovi starostu obce, hlavnému kontrolórovi, prednostovi obecného úradu, pracovníkom obecného úradu, vo veciach výkonu ich práce a požadovať od riaditeľov rozpočtových a príspevkových organizácii obce vysvetlenie vo veciach týkajúcich sa ich činnosti.
V prípade, že obsah vznesenej interpelácie vyžaduje, aby záležitosť bola prešetrená, alebo je nutné vykonať iné opatrenia, alebo ak vysvetlenie nie je postačujúce, musí sa poslancovi odpoveď poskytnúť najneskôr na budúcom rokovaní obecného zastupiteľstva.
Č a s ť IV.
O rokovaní obecného zastupiteľstva sa spíše zápisnica na základe zvukového alebo písomného záznamu, ktorý obsahuje záznam o tom, kto viedol rokovanie, počet prítomných poslancov, schválený obsah programu rokovania a prijaté uznesenia. Zápisnicu z rokovania podpisuje starosta, určení overovatelia a prednosta obecného úradu do 10 dní odo dňa schválenia uznesenia. Zápisnica sa musí vyhotoviť do troch dní od konania obecného zastupiteľstva.
Všetky materiály z rokovaní obecného zastupiteľstva sa archivujú. Poslanci a ďalšie osoby určené starostom, majú k týmto materiálom prístup na obecnom úrade.
Obecný úrad organizačno-technicky zabezpečuje rokovanie obecného zastupiteľstva, ako aj archivovanie kompletných materiálov z nich.
Obecný úrad vedie evidenciu uznesení obecného zastupiteľstva obce a obecnej rady a dokumentuje ich zmeny, doplnky, alebo zrušenie.
Osobitná časť V.
Ochrana verejného záujmu pri výkone funkcií verejných funkcionárov
Obec na zasadaní obecného zastupiteľstva zriaďuje osobitnú komisiu /ďalej len „komisia“/ s názvom : „Komisia pre ochranu verejného záujmu pri výkone funkcií verejných zamestnancov obce“.
Komisia môže byť zložená len z poslancov obecného zastupiteľstva, najmenej 3 členná.
Každá politická strana, politické hnutie a nezávislí poslanci, ktoré subjekty majú zastúpenie v obecnom zastupiteľstve, majú v komisii po jednom zástupcovi. V prípade, že v zastupiteľstve nie sú zastúpené politické strany /hnutia/ tak, aby bolo možné vytvorenie 3 člennej komisie, komisia sa doplní o zástupcov /zástupcu/ politickej strany, ktorá má v zastupiteľstve najvyšší počet poslancov.
Komisia prijíma písomné oznámenie funkcií, zamestnaní, činností a majetkových pomerov starostu obce vypracované podľa čl. 7 ods. 1 ústavného zákona č. 357/2004 Z.z. /ďalej len úst. zákon“/ do 30 dní odo dňa, keď sa ujal výkonu funkcie starostu obce a počas výkonu funkcie, vždy do 31. marca a čl. 8 ods. 5 úst. zákona do 30 dní odo dňa skončenia výkonu funkcie starostu obce.
Podávať podnety príslušnému daňovému orgánu na začatie konania v prípade pochybností o úplnosti a pravdivosti písomných oznámení.
Sprístupňovať informácie o prijatých písomných oznámeniach spôsobom ustanoveným v zákone č. 211/2000 Z.z. o slobodnom prístupe k informáciám s rešpektovaním zákazu nezverejňovania údajov o majetkových pomeroch a osobných údajoch manžela a neplnoletých detí, ktorí žijú so starostom v domácnosti.
Skúmať podnety na začatie konania vo veci ochrany verejného záujmu funkcionármi obce a hlavným kontrolórom a v odôvodnených prípadoch predkladať zastupiteľstvu návrhy na začatie konania.
Povinnosti a obmedzenia funkcionárov obce
Starosta obce je povinný dodržiavať povinnosti, obmedzenia a zákazy uvedené v čl. 4 ústavného zákona, nesmie vykonávať funkcie, zamestnania a činnosti, ktoré sú nezlučiteľné s funkciou starostu obce podľa Ústavy SR a zákona o obecnom zriadení, na rokovaniach obecného zastupiteľstva sú povinný vopred pred svojim vystúpením oznámiť osobný záujem na veci, ktorá je predmetom rokovania, podať do 30 dní od zloženia sľubu a počas výkonu funkcie vždy do 31. marca písomné oznámenie o splnení podmienok nezlučiteľnosti funkcií, zamestnaní, činností a majetkových pomeroch v rozsahu podľa čl. 7 ústavného zákona.
Hlavný kontrolór obce nesmie bez súhlasu obecného zastupiteľstva podnikať alebo vykonávať inú zárobkovú činnosť, byť členom riadiacich, kontrolných alebo dozorných orgánov právnických osôb, ktoré vykonávajú podnikateľskú činnosť, okrem vedeckej pedagogickej, lektorskej, prednášateľskej, prekladateľskej, publikačnej, literárnej alebo umeleckej činnosti a správy vlastného majetku alebo majetku svojich maloletých detí. Tiež nesmie byť poslancom obecného zastupiteľstva, starostom, členom orgánov právnických osôb, ktorých zriaďovateľom alebo zakladateľom je obec, iným zamestnancom obce v ktorej vykonáva funkciu HK a zamestnancom podľa osobitného zákona (napr. zák. č. 154/2001 Z.z. o prokurátoroch a právnych čakateľoch prokuratúry).
Konanie a rozhodovanie o ochrane verejného záujmu
Obecné zastupiteľstvo začne konanie vo veci ochrany verejného záujmu pri výkone funkcií funkcionármi obce z vlastnej iniciatívy alebo na základe odôvodneného podnetu. V obidvoch prípadoch predkladá písomný návrh na začatie konania zriadená komisia. Návrh obsahuje osobné údaje dotknutého funkcionára obce, údaje o ním porušených povinnostiach alebo obmedzeniach a návrh na rozhodnutie vo veci.
Konanie začína uznesením obecného zastupiteľstva o začatí konania o návrhu komisie. Na zasadnutí obecného zastupiteľstva sa umožní vystúpenie dotknutému funkcionárovi na vyjadrenie prípadne k dôkazom, ktoré zavinenie vyvracajú.
Rozhodnutie vo veci prijíma obecné zastupiteľstvo hlasovaním. Návrh na konečné rozhodnutie musí byť predložený na hlasovanie do 60 dní odo dňa začatia konania. Na prijatie rozhodnutia je potrebná väčšina hlasov všetkých poslancov obecného zastupiteľstva. Ak nie je dosiahnutá nadpolovičná väčšina platných hlasov, konanie sa zastavuje.
Rokovací poriadok, zmeny a doplnky tohto rokovacieho poriadku schvaľuje obecné zastupiteľstvo 3/5 väčšinou všetkých poslancov obecného zastupiteľstva.
Poslanci obecného zastupiteľstva sú povinní riadiť sa týmto rokovacím poriadkom a dôsledne dodržiavať jeho ustanovenia.
Tento rokovací poriadok sa primerane vzťahuje aj na rokovanie komisií obce s poukazom na § 20 Štatútu Obce Kokava nad Rimavicou.
Na tomto Rokovacom poriadku sa uznieslo Obecné zastupiteľstvo v Kokave nad Rimavicou, dňa 9 . septembra 2010.
Rokovací poriadok nadobúda účinnosť dňom: 1. októbra 2010 a platnosť týmto stráca Rokovací poriadok, zo dňa 22. marca 2007.
V Kokave nad Rimavicou, dňa 9. septembra 2010
Zverejnené 24.1.2014 -sn-
Plán zasadnutí a plán hlavných úloh OZ
Zasadnutia Obecnej rady
Komisia podnikateľskej činnosti, obchodu, služieb, CR, dopravy, verejnoprospešných prác a ochrany verejného poriadku
Komisia kultúry, športu a mládeže
Komisia sociálna, bytová a pre otázky rómskej komunity
Komisia životného prostredia, výstavby a územného plánovania
12721225